Η ΕΛΕΥΣΗ ΤΟΥ ΚΙΝΗΜΑΤΟΓΡΑΦΟΥ ΚΑΙ Ο ΠΡΩΙΜΟΣ ΚΙΝ/ΦΟΣ ΜΕΧΡΙ ΤΟ 1918.( ΜΕΡΟΣ Γ΄)

ΓΑΛΛΙΑ

Στην Γαλλία κατά την περίοδο μετά το 1895 και έως πριν τον Α’ Παγκόσμιο Πόλεμο, η Γαλλική κινηματογραφική βιομηχανία είναι η μεγαλύτερη στον κόσμο με δυο εταιρίες να διαγκωνίζονται για την κυριαρχία στην αγορά, την **Pathe** και την **Gaumont** οι οποίες πασχίζουν ν' αντιμετωπίσουν την αυξανόμενη ζήτηση. Σε πολλές χώρες η αύξηση του ελεύθερου χρόνου λόγω της μείωσης των εβδομαδιαίων ωρών εργασίας οδηγεί και στην αύξηση του αριθμού των εισιτηρίων στις αίθουσες. Η Pathe την εποχή αυτή είναι μια μεγάλη εταιρία με τρία διαφορετικά studios και είναι από τις πρώτες εταιρίες με καθετοποιημένη οργάνωση: αυτό σημαίνει ότι ελέγχει την παραγωγή, την διανομή και την προβολή ενός film που είναι και μια αποτελεσματική μέθοδος ελέγχου της αγοράς. Επιπρόσθετα η Pathe επεκτάθηκε και όσον αφορά στην οριζόντια οργάνωση δηλαδή σ' έναν τομέα της κινηματογραφικής βιομηχανίας όπως η διανομή και δημιούργησε studios στην Ιταλία, την Ρωσία και τις ΗΠΑ.

Το 1905 η Pathe απασχολεί ήδη έξι κινηματογραφιστές τους οποίους εποπτεύει .Τα ντεκόρ αποκτούν έκταση πολυτέλεια και προοπτική ενώ φανταστικά ντεκόρ στα studios συνδυάζονται με φυσικούς χώρους. Οι ταινίες που γυρίζονται αφορούν σε όλα τα είδη: κοινωνικά δράματα, ιστορικά films, επίκαιρα, σκηνές καταδίωξης, κωμωδίες, ταινίες vaudeville (αντίστοιχες με την ελληνική επιθεώρηση ή το βαριετέ). Επιπλέον, η Pathe απασχολεί σειρές εργατών που επιχρωματίζουν κάθε κόπια film και στέλνει ανταποκριτές που γυρίζουν φιλμάκια σ' όλο τον κόσμο τα οποία πλέον αντικαθιστούν τα επίκαιρα (Pathe-Journal).

Γνωστότερος κωμικός της εποχής είναι ο Max Linder, τυπικός μεσοαστός, που υποφέρει σε κοινωνικές περιστάσεις π.χ. όταν τα παπούτσια του τον στενεύουν και ο οποίος αργότερα βρέθηκε στις ΗΠΑ και επηρέασε και τον Chaplin.

Η Gaumont αναπτύχθηκε επίσης γρήγορα. Αφού αποπερατώνει τα νέα της studios προσλαμβάνει νέους σκηνοθέτες με γνωστότερο τον Feuillade, ο οποίος σκηνοθετεί ταινίες σε διαφορετικά είδη: κωμωδίες ηθών (όπου γελοιοποιείται η υποκρισία, η φιλαργυρία κτλ.), ιστορικές ταινίες, θρίλερ, μελοδράματα (cine-roman). Οι ταινίες της εποχής που βέβαια είναι βουβές, συνοδεύονται από ορχήστρα που παίζει μελωδίες που συνάδουν με τις σκηνές στην οθόνη.

ΒΡΕΤΑΝΙΑ

Στην Βρετανία, αρχικά τα films παρουσιαζόταν σε music halls και πανηγύρια ενώ αργότερα έγιναν δημοφιλή τα τοπικά νέα και τα επίκαιρα (newsreels) με νέα της αυτοκρατορίας.

Οι σημαντικότεροι κινηματογραφιστές της εποχής αυτής ανήκουν στη **'σχολή' του Brighton**, κυρίως οι Williamson και Smith, οι οποίοι ξεκινώντας ως φωτογράφοι, αρχίζουν να κινηματογραφούν στην ύπαιθρο του Brighton, αργότερα φτιάχνουν τα δικά τους μικρά studios και επεξεργάζονται effects και τρόπους μοντάζ που επηρέασαν τους μετέπειτα κινηματογραφιστές. Χρησιμοποιούν 'tracking'. Η μηχανή ακολουθεί τον ήρωα στις μετακινήσεις του, αλλάζοντας σημείο παρατήρησης. Γυρίζονται οι πρώτες ταινίες καταδίωξης και γρήγορης δράσης και οι πρώτες περιπέτειες. Η μηχανή αποκτά ελευθερία κίνησης και για πρώτη φορά γίνεται συνδυασμός γενικών και κοντινών πλάνων στην ίδια σκηνή. Κωμωδίες και ταινίες με κοινωνικά θέματα κατ' απαίτηση του αγγλικού εργατικού κοινού.

ΙΤΑΛΙΑ

Η Ιταλία ξεκίνησε κάπως αργά την διαδικασία της κινηματογραφικής παραγωγής, αλλά από το 1905 η βιομηχανία της αναπτύσσεται ραγδαία. Σε λίγα χρόνια η Ιταλική κινηματογραφική παραγωγή έρχεται δεύτερη παγκόσμια σε εξαγωγές ταινιών, μόνο μετά τη Γαλλία. Οι παραγωγές γίνονταν σε διάφορες πόλεις, οι κυριότερες όμως εταιρείες βρίσκονται στη Ρώμη (Cines, ιδρύθηκε το 1905) και το Τορίνο (Abrosio, 1905, Itala, 1906). Οι εταιρίες αυτές αντιμετώπισαν αρχικά έλλειψη ειδικευμένου προσωπικού, το οποίο και αντιμετωπίστηκε με πρόσκληση τεχνικών που εργάζονταν σε αντίστοιχες Γαλλικές. Αυτό είχε σαν αποτέλεσμα οι πρώτες Ιταλικές παραγωγές να είναι ευθέως επηρεασμένες από τις Γαλλικές, ακόμα και επανεκδόσεις τους (remakes). Η Ιταλία δεν εξαρτώνταν, όσο άλλες Ευρωπαϊκές χώρες, για την προβολή films από τα περιοδεύοντα πανηγύρια και τους θιάσους με αποτέλεσμα να ανοίξουν πολλές καινούριες αίθουσες. Στη χώρα αυτή λοιπόν το σινεμά έγινε σεβαστό ως ένα νέο καλλιτεχνικό είδος νωρίτερα από αλλού. Επιπλέον η σχέση του κοινού με την όπερα και το ιστορικό δράμα καθόρισε σε μεγάλο βαθμό τα films παρήχθησαν την πρώτη αυτή περίοδο *(Οι τελευταίες Μέρες της Πομπηίας 1908, Η Πτώση της Τροίας 1910 κ.α*.). Η προτίμηση του Ιταλικού κοινού στα ιστορικά δράματα αλλά και οι μόνιμες κινηματογραφικές αίθουσες στην Ιταλία οδήγησαν τη χώρα να είναι η πρώτη που καθιέρωσε συστηματικά τα films που αποτελούνταν από περισσότερες από μια μπομπίνες (reels), δηλαδή περισσότερο από 15 λεπτά. *Η Πτώση της Τροίας* 1910για παράδειγμα που την αποτελούσαν 3 μπομπίνες είχε τόσο μεγάλη επιτυχία ώστε να επιδράσει θετικά στην παραγωγή και την εξαγωγή των επικών δραμάτων σ' όλη την δεκαετία αυτή.

ΔΑΝΙΑ

Στην υπόλοιπη Ευρώπη, εκείνη που ξεχωρίζει πριν τον πρώτο πόλεμο είναι η Δανία. Χώρα με μακρά θεατρική παράδοση και σημαντική θεατρική σχολή που τροφοδοτεί αρχικά το σινεμά, η Δανία με την κινηματογραφική εταιρεία Nordisk και τον Ole Olsen που ιδρύεται το 1906 παράγει και εξάγει πολλές ταινίες, κυρίως θρίλερ, δράματα και μελοδράματα. Μια από τις πιο γνωστές πρωταγωνίστριες του βωβού, η Asta Nielsen θα συνεχίσει την καριέρα της αργότερα στην Γερμανία.

ΗΠΑ

Στις ΗΠΑ ενώ έως το 1905 οι ταινίες προβαλλόταν σε θέατρα και αίθουσες επιθεωρήσεων, τα επόμενα χρόνια η χώρα θα γνωρίσει μια αλματώδη αύξηση στις κινηματογραφικές αίθουσες, τα γνωστά **Nickelodeons** μια και η είσοδος κόστιζε ένα nickel. Τα περισσότερα απ' αυτά είχαν λιγότερες από διακόσιες θέσεις και μία μόνο μηχανή προβολής με αποτέλεσμα όταν χρειαζόταν να αλλάξει η κόπια το διάλειμμα να καλύπτεται από έναν τραγουδιστή που ερμήνευε τραγούδια της εποχής. Η αύξηση των Nickelodeons προήλθε από την μείωση των εργάσιμων ωρών την εβδομάδα και την καθιέρωση του κινηματογράφου (που είναι πλέον σε θέση να διηγείται ιστορίες) ως την κύρια διασκέδαση της εποχής και με την σειρά της οδήγησε στην αύξηση της παραγωγής ταινιών.

Αρχικά οι περισσότερες ταινίες προέρχονταν από την Γαλλία, την Βρετανία την Ιταλία και την Δανία. Βαθμιαία οι Αμερικάνικες εταιρίες παραγωγής αυξάνονται ενώ οι περισσότεροι επιχειρηματίες που αργότερα θα ιδρύσουν τα μεγάλα studios προέρχονται από τα Nickelodeons.